Dak li kien ilu għaddej għal kważi erba' snin, proprju minn meta Simon Busuttil sar Kap tal-Partit Nazzjonalista nkixef fi ftit jiem. Kien ilu snin jgħid li hu mhu fil-but tal-ebda negozjant u jipprietka l-governanza tajba. Iżda, jekk kellu nitfa kredibbiltà (għax hu kien diġà membru ta' GonziPN meta saru ħniżrijiet kbar) tilifha din il-ġimgħa meta sar magħruf li l-but tal-imprendituri kien jafu sew. Saħansitra fittxu hu. L-ikbar żvolta seħħet il-Ħadd 5 ta' Marzu meta l-mod kif aġixxa Busuttil ġab reazzjoni qawwija minn db Group li kixfuh dwar l-aġir tiegħu fl-aħħar snin. Iżda, il-jum tal-5 ta' Marzu mhux iżolat. Biex nifhmu kif jaħdem Simon Busuttil irridu nsegwu din is-saga mill-bidu. Għażilna l-jum li tħabbar l-investiment ta' tliet mitt miljun ewro. L-istess investiment li ntuża bħala skuża biex ikun attakkat Mario De Marco u l-Partit Nazzjonalista jipprova jdawwar l-attenzjoni minn fuq Beppe Fenech Adami għax kienet ħarġet l-istqarrija Capital ONE. F'dan kollu spiċċa mar l-agħar Simon Busuttil innifsu. 2 ta' Frar Il-Gvern iħabbar ftehim ma' db Group għal żvilupp fuq l-art tal-ITS f'San Ġiljan u l-madwar. L-istima saret b'mod indipendenti minn Deloitte b'metodu innovattiv li qatt ma ntuża qabel. Se jitħallsu €60,000,000 tal-art u jkunu investiti €300,000,000. 6 ta' Frar Il-Ministru Konrad Mizzi jqum fil-Parlament biex jagħmel stqarrija ministerjali dwar dan l-investiment. L-oppożizzjoni toġġezzjona għax tgħid li ma laħqitx rat il-kuntratti. Ikun hemm qbil li l-istqarrija ssir l-għada. 7 ta' Frar L-ewwel l-Oppożizzjoni ħarġet 'il barra għax kien se jitkellem il-Ministru Konrad Mizzi, imbagħad reġgħet daħlet wara li lesta hu. Simon Busuttil iddikjara pubblikament għall-ewwel darba li kellu dubji dwar il-kuntratt. Il-Viċi Kap Mario De Marco ma kienx hemm. Sa issa ħadd ma kien jaf għaliex. 26 ta' Frar Isir magħruf pubblikament għall-ewwel darba li kienet id-ditta legali ta' Mario De Marco li ħadmet fuq il-kuntratt li ddeskriva bħala dubjuż Simon Busuttil. Żvelat dan il-Maltatoday. Sal-lum Simon Busuttil ma kellux problema b'dan. 27 ta' Frar Kienet ippubblikata l-inkjesta Capital ON E. Qalet ċar u tond li investigazzjoni dwar ħasil ta' flus twaqqfet wara li tfaċċa isem Beppe Fenech Adami. Tliet imħallfin jiddikjaraw li ma setgħux jeskludu li kien proprju isem Fenech Adami r-raġuni għaliex twaqqfet investigazzjoni fejn intilfu bosta dokumenti mill-file tal-pulizija. 4 ta' Marzu Bil-pressjoni tikber fuq Beppe Fenech Adami bdew iduru l-kanuni fuq Mario De Marco. Dan minn esponenti tal-PN u nies qrib tiegħu. Daphne Caruana Galizia qalet li għandu jew jirreżenja jew jirrifjuta x-xogħol mad-DB. Għalkemm qalet li dan seta' kien tard wisq. Salvu Mallia għajru mingħajr prinċipju. 5 ta' Marzu Mal-Maltatoday Mario de Marco kkonferma li saħansitra attenda laqgħat mar-rappreżentanti tal-Gvern dwar il-proġett li db Group kellu għal fuq is-sit tal-ITS. Qal għall-ewwel darba li minn issa 'l quddiem kien se jitlaq ix-xogħol b'rabta mal-kuntratt li diġà kien innegozjat u ffirmat. 5 ta' Marzu Simon Busuttil juża d-diskors fil-każin Nazzjonalista tal-Marsa biex jiddefendi lil Beppe Fenech Adami u jgħid li se jieħu għand l-Awditur Ġenerali l-kuntratt tal-ITS. L-istess kuntratt li nnegozja De Marco. 5 ta' Marzu W ieġbu tad-db Group u qalu li kienu lesti jmorru għand l-Awditur Ġenerali għax riedu li toħroġ il-verità. Wara din it-tweġiba talbu laqgħa mal-Kap tal-Oppożizzjoni permezz ta' SMS. Issemmew għall-ewwel darba donazzjonijiet li kienu qed jgħaddu lill-PN. 5 ta' Marzu Simon Busuttil jireaġixxi b'attakk fil-maratona ġbir ta' fondi Partit Nazzjonalista u l-grupp db żvela għall-ewwel darba li kien qed iħallas il-pagi tas-Segretarju Ġenerali u l-Kap Eżekuttiv tal-Partit Nazzjonalista. Jagħmluha ċara li huma ntalbu jagħmlu dan. 6 ta' Marzu Simon Busuttil ma jweġibx mistoqsijiet tal-ġurnalisti. Minflok, wara 24 siegħa ħareġ stqarrija jipprova jgiddeb lid-db Group billi qal li ħadd ma ħallaslu l-pagi. 6 ta' Marzu Il-Partit Laburista jagħmel konferenza tal-aħbarijiet u jiddeskrivi l-Kap tal-Oppożizzjoni bħala "FALZ" 6 ta' Marzu Id-db Group kompla jiżvela iktar dettalji. Fl-2016 l-ammont totali li għadda kien ta' €77,300. €70,800 għaddew fuq media.link u għalihom inħolqu invoices foloz għax db Group ma ħadu ebda servizzi. Għamluha ċara li kienu membri għolja fl-amministrazzjoni li talbuhom il-flus. 6 ta' Marzu Irreaġixxa għall-ewwel darba l-Prim Ministru. Qal li l-Partit Laburista m'għandux skemi simili u l-fatt li l-PN dam 24 siegħa biex wieġeb jixhed li tal-PN hi tweġiba falza. 6 ta' Marzu Hawn Simon Busuttil beda jħawwad fil-fatti. Wara li ċaħad, issa qal li kull min jagħti donazzjoni lill-PN jaħseb li qed iħallas il-pagi. Kien mistoqsi jekk kienx hu li talab il-flus lil Silvio Debono u kien evażiv. Però qal ukoll għall-ewwel darba li kien hu li talab lil Mario De Marco biex jiddeċiedi. 7 ta' Marzu Mistoqsi mill-ġurnalisti Simon Busuttil ikkonferma li ltaqa' ma' Silvio Debono tad-db Group u ddiskuta d-donazzjonijiet. 7 ta' Marzu ONE News żvela b'mod esklussiv li kien Simon Busuttil li talab il-pagi tas-Segretarju Ġenerali u l-Kap Eżekuttiv tal-PN. L-ewwel darba f'laqgħa d-Dar Ċentrali fis-Sajf 2013 u fit-tieni każ fis-Sajf 2014. Esiġa dan ma' Silvio Debono direttament f'laqgħat li għalihom kien hemm nies oħra. B'hekk kien hu li ħoloq l-iskema pagi PN li permezz tagħha bdew jinħolqu wkoll invoices fake li joħorġu minn media. link. 7 ta' Marzu Il-Partit Nazzjonalista rreaġixxa għal dawn l-aħħar dettalji iżda ma ċaħad xejn minnhom. Bdiet tikber il-pressjoni fuq il-Kap tal-Oppożizzjoni. 8 ta' Marzu Lura għall-kuntratt tal-ITS. Il-Viċi Kap Mario de Marco jgiddeb lil Simon Busuttil u jgħid li ma kienx hu li talbu biex jew jitlaq l-ITS jew jirriżenja. Qal li kien għażel hu xi triq jieħu. Biex Busuttil spiċċa mhux biss imgiddeb minn tad-db iżda wkoll minn uffiċjali tiegħu.